Document ID: 31989R0921

*****
ΚΑΝΟΝΙΣΜΟΣ (ΕΟΚ) αριθ. 921/89 ΤΗΣ ΕΠΙΤΡΟΠΗΣ
της 10ης Απριλίου 1989
για την τροποποίηση του κανονισμού (ΕΟΚ) αριθ. 890/78 σχετικά με τις λεπτομέρειες πιστοποιήσεως του λυκίσκου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1696/71 του Συμβουλίου της 26ης Ιουλίου 1971 περί οργανώσεως αγοράς στον τομέα του λυκίσκου (1), όπως τροποποιήθηκε τελευταία από τον κανονισμό (ΕΟΚ) αριθ. 3998/87 (2), και ιδίως το άρθρο 2 παράγραφος 5,
Εκτιμώντας:
ότι για τον καθορισμό των αναλογιών των φύλλων, των στελεχών και των υπολειμμάτων του λυκίσκου, βάσει των διατάξεων του κανονισμού (ΕΟΚ) αριθ. 890/78 (3), όπως τροποποιήθηκε τελευταία από τον κανονισμό (ΕΟΚ) αριθ. 3994/88 (4), υποτίθεται ότι οι πυκνότητες των υπολειμμάτων λυκίσκου και λουπουλίνης είναι οι ίδιες· ότι είναι εφεξής δυνατό να καθορισθεί η σχέση μεταξύ των αντίστοιχων πυκνοτήτων και θα πρέπει, συνεπώς, να προσδιορισθεί η μέθοδος υπολογισμού που θα χρησιμοποιηθεί για το σκοπό αυτό·
ότι βάσει των διατάξεων που προβλέπονται στο άρθρο 7 του κανονισμού (ΕΟΚ) αριθ. 890/78, η μονάδα συσκευασίας στην οποία το προϊόν διατίθεται στο εμπόριο πρέπει να φέρει, μετά το σφράγισμα, μια σήμανση που θα φέρει τις απαιτούμενες ενδείξεις· ότι για να αποφευχθεί κάθε δυνατότητα καταχρήσεως θα πρέπει να προβλεφθεί ότι η σήμανση αυτή τίθεται επίσης στα πακέτα ή στα κιβώτια σκόνης ή εκχυλίσματος που περιέχονται στη μονάδα συσκευασίας· ότι θα πρέπει, συνεπώς, να τροποποιηθεί ο κανονισμός (ΕΟΚ) αριθ. 890/78·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λυκίσκου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 890/78 τροποποιείται ως εξής:
1. Στο παράρτημα ΙΙ στοιχείο Γ σημείο 1 τρίτο εδάφιο οι φράσεις «είναι αδύνατο να χωριστούν τα υπολείμματα και η λουπουλίνη. Κατά συνέπεια, με τη χρησιμοποίηση μιας αντικειμενικής διαγνώσεως του χρώματος πρέπει να εκτιμάται το ανάλογο ποσοστό επί τοις εκατό για καθένα από τα δύο και το βάρος υπολογίζεται με την προϋπόθεση ότι η πυκνότητα είναι ομοιόμορφη» αντικαθίστανται από τις φράσεις:
«είναι πολύ δύσκολο να πραγματοποιηθεί ένας ακριβής διαχωρισμός των υπολειμμάτων και της λουπουλίνης. Με τη χρησιμοποίηση κοσκίνου 0,8 χιλιοστών, είναι, εντούτοις, δυνατόν να καθορισθεί κατά προσέγγιση η σχετική αναλογία των υπολειμμάτων και της λουπουλίνης. Στον υπολογισμό της αναλογίας της λουπουλίνης, θα πρέπει να ληφθεί υπόψη ότι η πυκνότητα της λουπουλίνης είναι τέσσερις φορές σημαντικότερη από εκείνης των υπολειμμάτων.»
2. Στο παράρτημα IV στοιχείο δ), μετά τους όρους «με εκτύπωση επί της σφραγισμένης συσκευασίας» προστίθενται οι όροι «καθώς και σε κάθε πακέτο ή κιβώτιο σκόνης ή εκχυλίσματος που περιέχεται στη σφραγισμένη συσκευασία».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τη συγκομιδή λυκίσκου του 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Απριλίου 1989.

Labels: 7
3
17
20